Dôvodová   správa

Všeobecná časť

Návrh nariadenia vlády Slovenskej republiky, ktorým sa ustanovujú zvýšené stupnice platových taríf zamestnancov pri výkone práce vo verejnom záujme (ďalej len „nariadenie vlády“) sa predkladá v súlade s § 28 ods. 1 zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov.
Podľa ustanovenia § 2 ods. 3 písm. d) zákona č. 2/1991 Zb. o kolektívnom vyjednávaní v znení neskorších predpisov zmluvné strany v rámci kolektívneho vyjednávania uzatvorili Kolektívnu zmluvu vyššieho stupňa na rok 2007 pre zamestnávateľov, ktorí pri odmeňovaní postupujú podľa zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme (ďalej len „kolektívna zmluva“). Podľa čl. II bod 3. kolektívnej zmluvy od 1. júla 2007 platové tarify v základnej stupnici platových taríf zamestnancov pri výkone práce vo verejnom záujme sa navrhuje zvýšiť o 7 %,  platové tarify v osobitnej stupnici platových taríf vybraných skupín zamestnancov, v osobitnej stupnici platových taríf platových taríf  učiteľov vysokých škôl, výskumných a vývojových zamestnancov a zdravotníckych zamestnancov a platové tarify pedagogických zamestnancov sa navrhujú zvýšiť o 5 %. 
 Návrh nariadenia vlády je v súlade s Ústavou Slovenskej republiky a ďalšími všeobecne záväznými právnymi predpismi, medzinárodnými zmluvami, s právom Európskych spoločenstiev a s právom Európskej únie.
Návrh nariadenia vlády nemá vplyv na zamestnanosť, ani vplyv na životné prostredie. Zvýšenie stupníc platových taríf bude mať vplyv na štátny rozpočet, rozpočty vyšších územných celkov a na rozpočty obcí. Finančné krytie úpravy platových taríf u zamestnávateľov, ktorí sú finančným vzťahom napojení na štátny rozpočet, je zabezpečené zákonom č. 681/2006 Z. z. o štátnom rozpočte na rok 2007. 
Legislatívna rada vlády Slovenskej republiky návrh nariadenia vlády prerokovala 24. apríla 2007 a odporučila vláde Slovenskej republiky po zapracovaní legislatívno-technických pripomienok návrh nariadenia schváliť.